Carson McCullers

Lula Carson Smith, kjent under navnet Carson McCullers, (født 19. februar 1917 i Columbus, Georgia, død 29. september 1967 i Nyack, New York) var en amerikansk forfatter. Hun skrev romaner, noveller og to skuespill, i tillegg til essays og noe poesi. Hennes første og også mest kjente roman The Heart Is a Lonely Hunter ble utgitt på norsk under tittelen Hjertet er en ensom jeger. I denne boken skildrer McCullers den åndelige isolasjonen som preger livet til samfunnets utstøtte og marginaliserte eksistenser i USAs sørstater. De senere romanene hennes har lignende tematikk, og har alle handling lagt til Sørstatene.

Romanen Reflections In a Golden Eye (Reflekser i et gyllent øye) er filmatisert i regi av John Huston og med Marlon Brando, Elisabeth Taylor, Brian Keit og Julie Harris i noen av rollene.

Romanen The Ballad of the Sad Cafe ble utgitt på norsk i 1955 som Balladen om den bedrøvelige kafé, illustrert av Chrix Dahl.

Barndom og oppvekst 
Carson McCullers' fødenavn var Lula Carson Smith. Hennes oldefar på morssiden var plantasjeeier og krigshelt fra den amerikanske borgerkrigen, der han kjempet på Sørstatenes side. Hennes far var urmaker og juvelér av fransk (hugenott-) avstamning, i likhet med skikkelsen «Wilbur Kelly» i romanen Hjertet er en ensom jeger. Da hun var ti år gammel begynte hun å ta pianotimer, og da hun var femten fikk hun en skrivemaskin i gave fra sin far.

Hun var elev ved Columbus High School, og etter endt skolegang dro hun hjemmefra som 17-åring. Hun dro med dampskip fra Savannah, Georgia til New York City, der hun etter planen skulle studere pianospill ved Juilliard School of Music. Men hun mistet pengene som var satt av til denne utdanningen, og planen ble aldri realisert. Hun skaffet seg i stedet arbeid som ikke krevde særskilte yrkeskvalifikasjoner, og fulgte forfatterkurs på kveldstid, først ved Columbia University, med forfatteren Dorothy Scarborough som lærer, deretter ved New York University (ved Washington Square College) med Sylvia Chatfield Bates som lærer.

Carson besluttet at det var forfatter hun ville bli, og i 1936 publiserte hun en selvbiografisk tekst med tittelen Wunderkind i tidsskriftet Story. Dette var en tekst som hennes lærer Sylvia Bates roste høyt,. Den handler om et musikalsk vidunderbarn som mislykkes, og mer generelt om ungdommelig usikkerhet. Teksten er også utgitt i samlingen The Ballad of the Sad Café.

Utvalgte verker 

 The heart is a lonely hunter (roman, 1940). – Utgitt på norsk som Hjertet er en ensom jeger. Oversatt av Eli Krog. (Aschehoug, 1945)
 Reflections in a Golden Eye (roman, 1941). – Utgitt på norsk som Reflekser i et gyllent blikk. Oversatt av Gunnar Larsen. (Aschehoug, 1946)
 The Member of the Wedding (roman, 1946). – Utgitt på norsk som Bryllupsgjesten. Oversatt av Helge Simonsen. (Aschehoug, 1962)
 The Ballad of the Sad Café (noveller, 1951). – Utgitt på norsk som Balladen om den bedrøvelige kafé. Oversatt av  Erling Christie. (Aschehoug, 1955)
 Clock Without Hands (roman, 1961). – Utgitt på norsk som Klokke uten visere. Oversatt av Helge Simonsen. (Aschehoug, 1963)

Referanser

Kilder
 Johnson, Thomas S.  The Horror in the Mansion: Gothic Fiction in the Works of Carson McCullers. Ann Arbor, Michigan: Dissertation Abstracts, 1974

Eksterne lenker 
 
 
 
 
  The Carson McCullers Center for Writers and Musicians
  The Carson McCullers Project
 To forskjellige syn på McCullers' forfatterskap:
  The Tragicomic Vision in the Novels of Carson McCullers
  Marxism in Carson McCullers' Strangled South
  Carson McCullers: A Life (Limited Preview)
  Nettutgave av The Heart is a Lonely Hunter (Limited Preview)
  Entry in the New Georgia Encyclopedia 
  Nettutgave av The Member of the Wedding (Limited Preview)
  Nettutgave av Reflections in a Golden Eye (Limited Preview)
  McCullers' Papers at the Harry Ransom Center at The University of Texas at Austin

Forfattere fra USA
Romanforfattere fra USA
Novellister fra USA
Personer fra Muscogee County i Georgia